Es relaciona les reclamacions que han tingut entrada des del Ple que va tenir lloc el passat 28 de maig, que són les que els corresponen els números 227/2020 a 232/2020 i dóna compte al Ple de les actuacions realitzades de conformitat amb la valoració de les admissions que s'ha dut a terme.
La senyora Elisabet Samarra, ponent de la Proposta d'Acord 405/2019/PS, de 4 de juny de 2020, pel qual es requereix la incoació del procediment sancionador en relació amb l'incompliment de la Resolució 405/2019, de 5 de juliol, a l'Ajuntament de l'Hospitalet de Llobregat, exposa quines han estat les incidències que s'han produït durant la fase d'execució i que ha posat de manifest la persona reclamant.
També destaca que la informació s'havia de lliurar després que les parts, en el marc de la tramitació de la reclamació de referència, arribessin a un acord adoptat pels representants de l'Àrea de Recursos Humans de l'Ajuntament.
El senyor Josep Mir, ponent de la Proposta de resolució de finalització de la Reclamació 41/2020 per acord de mediació, interposada contra l'Ajuntament de Cabrils, relativa a l'accés als decrets d'alcaldia, exposa els termes de l'acord de mediació que permet finalitzar el procediment.
Destaca que durant la sessió de mediació la representació de l'Administració es va comprometre a facilitar a la persona reclamant l'accés setmanal i en format electrònic al registre d'entrades i sortides, sense que la persona reclamant ho hagi de demanar expressament cada vegada, així com a donar resposta a les seves peticions d'accés a determinats documents en un termini no superior a deu dies hàbils des de la petició, llevat de situacions excepcionals que puguin justificar el contrari.
Es formulen esmenes, que seran incorporades a la Resolució definitiva.
La Proposta de resolució, elaborada pel senyor Josep Mir, de finalització de la Reclamació 132/2020 per pèrdua d'objecte, interposada contra l'Ajuntament del Vendrell i que té per objecte diversos informes sobre el contracte de l'Escola de música, informa dels tràmits que s'han dut a terme i que permeten finalitzar el procediment per la pèrdua sobrevinguda del seu objecte.
En concret, destaca que la Reclamació finalitza ja que l'Ajuntament ha estimat la sol·licitud d'informació de la que deriva amb el compromís de facilitar a la persona reclamant la informació sol·licitada.
La senyora Elisabet Samarra formula esmenes al text, que seran introduïdes pel ponent a la resolució definitiva.
La Proposta de resolució, elaborada pel senyor Josep Mir, de finalització de la Reclamació 140/2020 per pèrdua d'objecte, interposada contra l'Ajuntament del Vendrell en el marc de la qual es reclamen diversos informes municipals sobre el contracte de l'Escola de Música, informa de les actuacions dutes per l'Ajuntament i que motiven la finalització per pèrdua ja que s'ha estimat de forma extemporània l'accés a la informació.
La senyora Elisabet Samarra formula esmenes al text de la proposta, que seran intrdouïdes al text de la resolució definitiva.
La Proposta de resolució de finalització per desestimació de la Reclamació 207/2020, de la qual n'és la ponent la senyora Elisabet Samarra interposada contra l'Ajuntament de Cabrils, en el marc de la qual es reclama diversa informació sobre el futur d'edificis i de la col·lecció patrimonial del Consistori, recull la motivació del sentit desestimatori de la reclamació, atès que en exercici del dret d'accés no es pot demanar a una administració que justifiqui les seves actuacions, valori possibles decisions futures i tampoc en la via de reclamació es poden plantejar qüestions noves al respecte, elements tots ells que fonamenten la desestimació d'aquesta reclamació.
Es formulen esmenes que seran incorporades a la Resolució definitiva.
La Proposta de resolució de finalització per inadmissió de la Reclamació 224/2020, de la qual n'és el ponent el senyor Josep Mir, interposada contra l'Ajuntament de Cassà de la Selva, que versa sobre la petició de revisió d'una llicència ambiental de control d'emissions de l'atmosfera acústica i contaminants, exposa que correspon inadmetre la reclamació ja que no fa referència a una sol·licitud d'informació, sinó que la petició que es formula és que l'Administració municipal dugui a terme una actuació concreta.